Diari Oficial de la Generalitat Valenciana


Sumari del DOGV 5735, del 04-04-2008 (2008/3694)

RESOLUCIÓ de 15 de març de 2008, de la Direcció General de Justícia i Menor, de la Conselleria de Justícia i Administracions Públiques, per la qual es convoquen a concurs de trasllats places vacants i de nova creació, entre funcionari dels cossos i escales de gestió processal i administrativa, tramitació processal i administrativa i auxili judicial de l'Administració de Justícia.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5735

Data del DOGV
:   04-04-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/3694


Data del document
:   15-03-2008

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * concurs administratiu
    * professió jurídica
    * personal de l'administració de justícia
    * funcionari
    * professió administrativa
    * administració regional

RESOLUCIÓ de 15 de març de 2008, de la Direcció General de Justícia i Menor, de la Conselleria de Justícia i Administracions Públiques, per la qual es convoquen a concurs de trasllats places vacants i de nova creació, entre funcionari dels cossos i escales de gestió processal i administrativa, tramitació processal i administrativa i auxili judicial de l'Administració de Justícia. [2008/3694]
Vacants en l'administració de Justícia llocs de treball genèrics dels cossos i escales de Gestió Processal i Administrativa, Tramitació Processal i Administrativa i d'Auxili Judicial, dotats pressupostàriament, en l'àmbit territorial gestionat per la Direcció General de Justícia i Menor, procedeix la seua convocatòria en concurs de trasllat, de conformitat amb el que estableix el títol VIII de la Llei 19/2003, de 23 de desembre, que modifica la Llei Orgànica 6/1985, de l'1 de juliol, del Poder Judicial, i amb l'article 43 i següents i disposició derogatòria única del Reglament d'Ingrés, Provisió de Llocs de Treball i Promoció Professional del personal funcionari al servei de l'administració de Justícia, aprovat per Reial Decret 1451/2005, de 7 de desembre.
Per tot això, la Direcció General de Justícia i Menor hi ha disposat convocar Concurs per a la provisió dels llocs que es relacionen en l'annex I, d'acord amb les bases següents:
Primera. Llocs que es poden sol·licitar
1. Els funcionaris participants podran sol·licitar qualsevol de les places incloses en l'annex I, sempre que reunisquen els requisits generals exigits en la data de finalització del termini de presentació de sol·licituds i els mantinguen tots, inclosa la situació administrativa de servei actiu en el cos o escala des del que participa, fins a la resolució definitiva del Concurs, sense cap limitació per raó de la localitat de destinació.
2. Dites vacants s'identificaran pel número d'orde de l'òrgan judicial. Amb la sola sol·licitud del número d'orde d'un òrgan judicial s'enten com demanades totes les vacants del cos existents en el dit òrgan.
3. També podran sol·licitar els llocs que queden vacants com a conseqüència de la resolució del present Concurs, que s'incorporaran en concepte de resultes a les vacants oferides, llevat que es pretenguen amortitzar davant de projecte de modificació de la plantilla orgànica o reordenació d'efectius d'un centre de treball, en què no s'anunciarà cap resulta corresponent al cos de què es tracte.
Els llocs de treball han d'identificar-se pel número d'orde de Convocatòria. Amb la sola sol·licitud d'un lloc de treball d'un òrgan judicial s'entenen com demanades totes les vacants del cos existents en el dit òrgan i així mateix totes les resultes que pogueren produir-se en l'orde de preferència indicat.
Per tal que els possibles sol·licitants puguen exercir el dret que se'ls reconeix de sol·licitar les resultes produïdes per la resolució del Concurs, des de la data de publicació d'aquesta resolució i durant el període de presentació de sol·licituds, s'exposarà en la pàgina web de la conselleria de Justícia i Administracions Públiques (www.cjap.gva.es), als taulers d'anuncis de la Direcció General de Justícia i Menor, carrer Batlia núm. 1, de València; carrer Méndez Núñez núm. 41-2ª, planta d'Alacant i carrer Major núm. 76, de Castelló, i a través d'elles, a les seus dels tribunals superiors de Justícia i audiències provincials, la relació d'òrgans judicials de l'administració de Justícia, de la mateixa naturalesa que els convocats que poden sol·licitar-se amb indicació del número d'orde dels dits òrgans.
4. Les sigles VSM, que apareixen en determinades places, signifiquen que els dits òrgans judicials compatibilitzaran les seues funcions corresponents a l'orde civil i penal amb la matèria relativa a la violència sobre la dona, segons acord de 22 de juny de 2005, del Ple del Consell General del Poder Judicial (BOE 28-6-2005).
5. En aquest concurs general anual i a resultes, el nombre màxim d'òrgans judicials que es podrà sol·licitar entre places vacants i resultes, no podrà superar els 200 números d'orde, entenent que cada número d'orde comprén tots els llocs de treball de l'òrgan judicial, tant vacants com resultes, si fa al cas. S'estableix aquest limit d'acord amb la facultat que permet l'article 42, del Reial Decret 1451/2005, de 7 de desembre, per tal d'agilitar el Concurs, atesa la participació massiva de funcionaris i tractar-se d'un concurs general que afecta els tres cossos o escales i en virtut del que disposa l'Acord Marc subscrit entre el Ministeri de Justícia i les comunitats autònomes, que han rebut el traspàs de competències de mitjans personals i materials.
6. Els funcionaris que participen en el Concurs hauran d'assegurar-se que els números d'orde de convocatòria que sol·liciten es corresponen exactament amb les denominacions dels òrgans judicials oferits, ja que transcorregut el termini de presentació no s'admetrà cap modificació a la sol·licitud formulada.
7. Excepcionalment podran eliminar-se alguna de les places anunciades com a vacants, en el cas que es produïra, de forma sobrevinguda, alguna circumstància que obligara a això.
Segona. Requisits i condicions de participació
1. Podran prendre part en el present Concurs i sol·licitar les vacants d'òrgans judicials dels cossos o escales de Gestió Processal i Administrativa, Tramitació Processal i Administrativa i Auxili Judicial de l'administració de Justícia, els funcionaris pertanyents als dits cossos o escales, siga quina siga la seua situació administrativa, llevat dels qui, havent obtingut destinació en anteriors concursos, no hagen pres possessió de la destinació que els va ser adjudicada; els declarats suspensos en ferm, mentre dure la suspensió i els sancionats amb trasllat forçós, fins que transcórrega un o tres anys, per a destinació en la mateixa localitat en què se'ls va imposar la sanció, si es tracta de falta greu o molt greu, respectivament, computant-se els terminis, en aquest cas, de conformitat amb el que preveu l'article 43.c) del Reial Decret 1451/2005, de 7 de desembre.
2. Els funcionaris dels cossos o escales de Gestió, Tramitació i Auxili només podran participar si en la data de finalització del termini de presentació d'instàncies ha transcorregut un període de dos anys, des que es va dictar la resolució per la qual es va convocar el Concurs de trasllat en què el funcionari va obtindre la seua última destinació definitiva, des del que participa, o la resolució en què se li va adjudicar destinació definitiva, si es tracta de funcionaris de nou ingrés. Per al comput dels anys es considerarà, com a primer any, l'any natural en què es van dictar les resolucions de què es tracte, amb independència de la seua data I, com a segon any, l'any natural següent (article 46.1 del Reial Decret 1451/2005, de 7 de desembre).
3. Els funcionaris que no tinguen destinació definitiva, obligats a participar en els concursos d'acord amb la normativa vigent, estaran exclosos de la limitació temporal prevista en l'apartat 2 d'aquesta base. I estaran obligats a sol·licitar totes les places vacants i possibles resultes anunciades, corresponents al seu cos o escala de la província on es troben adscrits. De no participar en el primer Concurs convocat després de l'adscripció provisional, passaran a la situació d'excedència voluntària per interés particular. En el cas de no obtindre destinació definitiva i que s'haguera cobert el lloc de treball que ocupava provisionalment, se l'adscriurà de nou de forma provisional a un lloc de treball vacant de qualsevol oficina judicial o centre de destinació, ubicat en la província o en l'àrea territorial en què s'hagueren agrupat les vacants a efecte de Concurs. Si no obtinguera destinació definitiva en el següent Concurs, se li adjudicarà de forma definitiva qualsevol dels llocs de treball que resulten vacants en el dit Concurs en qualsevol àmbit territorial.
4. Els funcionaris que es troben en les situacions d'excedència voluntària, establides en l'article 506, lletres e) i f), de la Llei Orgànica 19/2003 de 23 de desembre, que modifica la Llei Orgànica 6/1985, de l'1 de juliol del Poder Judicial (excedència per interés particular i per agrupació familiar), només podran participar en el Concurs si en la data de finalització del termini de presentació de sol·licituds han transcorregut 2 anys com a mínim des que van ser declarats en tal situació.
5. Els funcionaris en situació d'excedència per a l'atenció de fills, a l'empara del que disposa l'article 509 de la Llei 19/2003, de 23 de desembre, només podran concursar si han transcorregut els dos anys establits en l'article 46.1 del Reial Decret 1451/2005, de 7 de desembre.
6. Els suspensos definitius, que es troben adscrits amb caràcter provisional, hauran de participar en aquest Concurs per tal d'obtindre un lloc de treball definitiu. De no
participar en aquest Concurs o no obtindre el lloc de treball sol·licitat, se'ls destinarà, si fa al cas, amb caràcter definitiu a qualsevol dels no adjudicats als altres concursants, dins de l'àmbit territorial corresponent on es troben adscrits.
7. Els funcionaris del cos de Gestió, que es troben adscrits per haver-hi cessat com a secretaris substituts, gaudiran de dret preferent per a ocupar, la primera vegada que s'anuncien a concurs, llocs de treball genèrics en la localitat on es troben adscrits. De no participar en el dit concurs o no sol·licitar totes les places vacants de la referida localitat, se'ls destinarà amb caràcter definitiu a qualsevol dels llocs no adjudicats. Si no pogueren arribar a ocupar tals llocs de treball per concórrer a ells amb altres funcionaris també amb dret preferent als que els anaren adjudicats, continuaran en situació d'adscripció provisional fins que se'ls puga adjudicar lloc de treball definitiu, en virtut de la seua participació en els successius concursos i sol·licitud en ells de totes les places vacants en la localitat d'adscripció.
8. Regulació del dret de preferència a la localitat: atés que la preferència estén els seus efectes a totes les places d'una localitat determinada, per a exercir aquest dret hauran de sol·licitar totes les vacants que s'oferisquen en la localitat per a la qual s'exerceix la preferència i agrupar aquestes peticions en els primers números d'orde de preferència de la sol·licitud, i ordenaran, tot seguit, la resta dels llocs demanats sense preferència. Igualment hauran de sol·licitar-lo en la seua instància, especificant la localitat del destinació on es troben adscrits, i aportaran fotocòpies compulsades dels documents acreditatius de la dita preferència (adscripció provisional, acta de possessió).
No es tindrà en compte la preferència si no compleix amb els requisits següents: sol·licitar tots els llocs de treball vacants de la localitat de què es tracte en els primers números d'orde de preferència de la sol·licitud; fer constar expressament, en l'apartat P-1 del model d'instància V-3, que desitja acollir-se a la preferència; i aportar fotocòpies compulsades dels documents al·ludits en el paràgraf anterior.
9. El funcionari rehabilitat, adscrit provisionalment, a què es referix l'apartat 2 de l'article 72 del Reial Decret 1451/2005, de 7 de desembre, haurà de participar en el primer concurs de trasllat que es convoque, per tal d'obtindre un lloc de treball. De no participar en aquest concurs o no obtindre el lloc de treball sol·licitat, se'l destinarà, si fa al cas, amb caràcter definitiu a qualsevol dels no adjudicats als altres concursants en qualsevol àmbit territorial.
10. El funcionari el lloc de treball del qual li haja estat adjudicat de forma forçosa, per motiu de reordenació d'efectius prevista en l'article 52 del Reglament Orgànic dels Cossos d'Oficials, Auxiliars i Agents de l'administració de Justícia, aprovat per Reial Decret 249/96, de 16 de febrer, podrà participar en els concursos de trasllats, encara que no haguera transcorregut el termini legalment establit. Al seu torn, tindrà dret preferent, per una sola vegada, per a obtindre un altre lloc del propi centre de treball (article 51 del Reial Decret 249/96, de 16 de febrer) en ocasió de concurs ordinari en què s'oferisca i prenent part en el mateix.
Per a poder exercir el dit dret haurà d'ajustar-se a les especificacions següents:
Sol·licitar, en els primers llocs d'orde de preferència de la sol·licitud, aquells llocs de treball pertanyents al centre de treball per al que desitja acollir-se a l'esmentada preferència.
Indicar en el model d'instància V-3, en l'apartat P-2, el centre de treball i localitat per a la qual desitja acollir-se a la preferència.
Aportar fotocòpia compulsada del seu nomenament amb caràcter forçós, per al centre de treball i localitat indicats en l'apartat P-2.
En el cas que no se seguiren les instruccions especificades en els tres paràgrafs anteriors perdrà, per al present Concurs, el dret preferent que li reconeix el citat article 52.c).
Tercera. Barems
L'avaluació de mèrits per a l'adjudicació dels llocs de treball es farà d'acord amb el barem establit per a avaluar l'antiguitat (article 48.1.a) del Reial Decret 1451/2005, de 7 de desembre) i el coneixement de la llengua oficial pròpia de les comunitats autònomes, segons el que estableix l'apartat b) del mateix article.
1. Antiguitat. Pels serveis efectius en el cos s'atorgarà dos punts per cada any complet de serveis, computant-se proporcionalment els períodes inferiors (0,63371142 per dia). A aquests efectes els mesos es consideraran de trenta dies i fins a un màxim de 60 punts.
2. Coneixement oral i escrit de valencià. Per a la provisió dels llocs de treball, ubicats al territori de la Comunitat Valenciana, el coneixement oral i escrit del valencià haurà de ser acreditat mitjançant certificat oficial, expedit per la Junta Qualificadora de Coneixement de Valencià o títol homologat segons Orde de 16 d'agost de 1994, de la conselleria d'Educació i Ciència, modificada per Orde de 22 de desembre de 1995, de la conselleria de Cultura, Educació i Ciència, sobre certificats de coneixement del valencià; a aquests efectes s'avaluarà fins a dotze punts segons el nivell de coneixements acreditat en els termes següents:
2.1. A l'àmbit de la Comunitat Valenciana:
1r. Certificat de grau elemental, oral i escrit: quatre punts
2n. Certificat de grau mitjà, oral i escrit: vuit punts
3r. Certificat de grau superior, oral i escrit: dotze punts
Els documents que s'aporten, acreditatius d'aquests coneixements d'idioma, hauran de ser fotocòpies acarades, i no s'avaluaran els que no complisquen amb aquest requisit.
Els mèrits s'avaluaran a la data de finalització del termini de presentació de sol·licituds.
Quarta. Models i terminis de presentació de sol·licituds
1. Els funcionaris destinats definitivament en llocs de treball dels cossos i escales de Gestió, Tramitació i Auxili, així com els qui es troben en situació de serveis especials i excedents per atenció de fill, que tinguen reservat el seu lloc de treball, radicats en el territori nacional, sense competències transferides, presentaran la seua sol·licitud ajustada al model V-1, i ompliran tots els apartats que se li exigisquen en el publicat com a annex II d'aquesta resolució, en el termini de 10 dies naturals següents al de la publicació de la present convocatòria en el Boletín Oficial del Estado, dirigida al director general de Justícia i Menor, en els registres ubicats en les seus següents:
PROP- carrer Historiador Chabás núm. 2 -46313 València
Direcció Territorial de Justícia, rambla Méndez Núñez núm. 41-2ª planta 03212 Alacant
Direcció Territorial de Justícia, carrer Major núm. 76 12365 Castelló
Els funcionaris destinats en jutjats o tribunals de la resta de comunitats autònomes i territori nacional, sense competències transferides, i interessats en les places que s'oferisquen en aquest Concurs, presentaran la seua sol·licitud al Departament de Justícia de la Comunitat Autònoma del seu actual destinació.
2. Els funcionaris destinats en llocs de treball d'altres cossos i escales de l'administració de Justícia, o d'altres administracions, que es troben en excedència segons l'art. 506. d) de la Llei Orgànica 19/2003, de 23 de desembre, que modifica la Llei Orgànica 6/1985, de l'1 de juliol, del Poder Judicial, en els cossos i escales de Gestió, Tramitació o Auxili, que desitgen sol·licitar les places oferides en el present Concurs, utilitzaran el model V-2, publicat com a annex II d'aquesta resolució, i ompliran tots els apartats que se li exigisquen, en el termini de 10 dies naturals, següents al de la seua publicació en el Boletín Oficial del Estado, i l'enviaran a l'adreça següent:
Ministerio de Justicia-Subdirección General de Medios Personales al Servicio de la administración de Justicia-Sección Concursos - calle San Bernardo, 21 (28928 Madrid).
3. La resta de sol·licitants que desitgen participar en el present Concurs, com els suspensos definitius que hagueren perdut el seu lloc de treball; els participants amb destinació provisional per haver reingressat al servei actiu; així com la resta d'excedents voluntaris per agrupació familiar o per interés particular i aquells altres incursos en reordenació d'efectius de l'article 52.c) del Reial Decret 249/96, de 16 de febrer, utilitzaran el model V-3, publicat com a annex II d'aquesta resolució, i ompliran tots els apartats que se li exigisquen, en el termini de 10 dies naturals següents al de la publicació d'aquesta resolució en el Boletín Oficial del Estado, i l'enviaran a l'adreça següent:
Ministerio de Justicia-Subdirección General de Medios Personales al Servicio de la administración de Justicia-Sección Concursos - calle San Bernardo, 21 (28708 Madrid).
4. Les sol·licituds podran remetre's també en la forma prevista en l'article 38 de la Llei de Règim Jurídic de les Administracions Públiques i del Procediment Administratiu Comú.
Les que es presenten a les oficines de Correus s'enviaran en qualsevol de les dues modalitats següents:
a) Per correu ordinari, i en aquest cas haurà de tindre entrada en els registres indicats en la Base Quarta, abans de la data de finalització del termini de presentació d'instàncies.
b) Per correu certificat, i en aquest supòsit es presentaran a les oficines de Correus en sobre obert per a ser datades i segellades pel funcionari de Correus abans de ser remeses. Els participants en el Concurs hauran d'enviar la instància que continga el segell de l'oficina de Correus, sense que puga admetre's, passat el termini de presentació d'instàncies, aquella que no complisca amb aquest requisit, encara que posteriorment es poguera acreditar tal aspecte.
5. Els excedents voluntaris, per interés particular, acompanyaran la seua sol·licitud declaració de no haver estat separats de qualsevol de les administracions públiques.
Els excedents voluntaris, per prestació de serveis en el sector públic segons l'article 506 d) de la Llei Orgànica del Poder Judicial, hauran d'acompanyar la seua sol·licitud de participació en el Concurs amb una declaració de no trobar-se en situació de suspensió ferma de funcions.
6. La sol·licitud per a prendre part en aquest Concurs serà única per a cada funcionari participant, encara que se sol·liciten places radicades en el territori de les comunitats autònomes amb competències transferides que, per tant, figuren en les convocatòries que simultàniament a aquesta es realitzen pels governs autònoms i es publiquen, així mateix, en els butlletins oficials de les comunitats autònomes respectives.
De la mateixa manera, mitjançant una única instància hauran d'optar per participar des del cos en què el funcionari es trobe en actiu, o reingressar al servei actiu en un altre cos de què formen part com a excedents. En cas de presentar dues instàncies sol·licitant destinacions en dos cossos i escales distints, seran anul·lades les dues sol·licituds i, per tant, el funcionari quedarà exclòs de la participació en el Concurs.
7. En resultar irrenunciables els destinacions obtingudes a instància del funcionari, en cas d'obtindre destinació el reingressat al servei mitjançant concurs de trasllat, quedarà automàticament en excedència en el cos en què es trobava en actiu.
8. La sol·licitud formulada serà vinculant per al peticionari una vegada transcorregut el període de presentació d'instàncies, en el sentit que no serà possible modificar aquesta.
Només es podrà renunciar a la participació del Concurs abans de la finalització del termini d'admissió d'instàncies.
Cinquena. Peticions condicionades
Cas d'estar interessats en les vacants que s'anuncien per a un mateix municipi, partit judicial o província, dos funcionaris del mateix o distint cos, podran condicionar la seua petició al fet que ambdós obtinguen destinació en el mateix municipi, partit judicial o província, entenent-se en cas contrari desistides les peticions condicionades efectuades per ambdós. Els funcionaris que s'acullen a aquesta petició condicionada hauran de concretar-ho en la seua instància en l'apartat C, i acompanyar fotocòpia de la sol·licitud de l'altre funcionari, sense la qual cosa s'entendrà anul·lada la petició condicionada efectuada per ambdós.
Els funcionaris que s'acullen a la petició condicionada, prevista en l'article 48.2 del Reglament d'Ingrés i Provisió de Llocs de Treball, només podran sol·licitar els dits llocs, i no s'admetran llocs no condicionats.
Sisena. Tramitació
El Servei de Recursos Humans de la Direcció General de Justícia i Menor de la conselleria de Justícia i Administracions Públiques, efectuarà la baremació basant-se en les dades que figuren en les sol·licituds.
Setena. Adjudicacions
1. L'orde de prioritat, per a l'adjudicació dels llocs de treball, vindrà donat per la puntuació total obtinguda segons els barems establits en la base tercera d'aquesta Convocatòria.
2. En cas d'empat en la puntuació total, s'acudirà per a dirimir-ho a la major antiguitat en el cos de què es tracte, i de persistir l'empat, al número d'orde obtingut en el procés selectiu per a accedir al dit cos, inclòs l'idioma.
Vuitena. Resolució provisional
1. La present Convocatòria es resoldrà per resolució provisional del director general de Justícia i Menor, de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectius concursos, de manera que es publiquen simultàniament en la pagina web del Ministeri de Justícia, als taulers d'anuncis de la Direcció General de Justícia i Menor, de les gerències territorials de Justícia, de la resta de comunitats autònomes, així com als dels tribunals superiors de Justícia i audiències provincials. Els annexos III de tots els participants que contindran la baremació i la destinació provisionalment adjudicada, es publicaran en la pàgina web del Ministeri de Justícia i, en la de la conselleria de Justícia i Administracions Públiques.
Simultàniament a la resolució provisional, s'exposarà en els dits llocs la relació d'exclosos, amb les causes d'exclusió.
2. La resolució provisional expressarà el lloc d'origen i localitat dels interessats als quals se'ls adjudique destinació, la seua situació administrativa, si aquesta és diferent de la d'actiu, i el lloc adjudicat.
3. Contra la resolució provisional, l'annex III i la relació exclosos, cabrà formular al·legacions en el termini de deu dies naturals, comptadors des de la seua publicació en la pàgina web i als taulers d'anuncis referits, per a la qual cosa hauran d'aportar en el dit termini, la prova documental oportuna i fotocòpia segellada de la instància que van presentar en el seu dia, tot això d'acord amb el que estableix l'article 71.1 de la Llei de Règim Jurídic de les Administracions Públiques i del Procediment Administratiu Comú, davant de l'autoritat a qui es va dirigir la petició de participació en el present Concurs, i s'utilitzarà, per a això, el model que s'adjunta a la present Convocatòria com a annex IV.
De no reclamar-se en el termini establit, s'entendrà que mostra la seua conformitat i acceptació de les dades contingudes, de la seua baremació i el destinació provisionalment adjudicada.
Per tractar-se d'un Concurs a resultes, les destinacions provisionalment adjudicades poden patir modificacions en la resolució definitiva, com a conseqüència dels errors que hagueren pogut produir-se en la baremació o gravació de les instàncies. En cap cas seran susceptibles de correcció els errors de transcripció en les sol·licituds relatius als números d'orde de convocatòria, de conformitat amb el que estableix la base primera, punt 6, de la present Convocatòria.
En tot cas, els destinacions assignades provisionalment no suposen expectativa de dret respecte a la resolució definitiva del Concurs.
Novena. Resolució definitiva i termini possessori
1. Una vegada resoltes les al·legacions, la present Convocatòria es resoldrà definitivament per Resolució del director general de Justícia i Menor, de forma coordinada amb el Ministeri de Justícia i els òrgans competents de les comunitats autònomes que hagen convocat els seus respectius concursos
2. Les resolucions del Concurs podran separar-se per cossos, per tal que els cessaments dels funcionaris concursants puguen ser escalonats en el temps, si la Administració considera que la seua acumulació en una mateixa data poguera ser perjudicial per al servei públic.
3. Si no s'aconseguira la simultaneïtat de publicació de la resolució amb els butlletins oficials de les comunitats autònomes, els terminis es computaran des de l'endemà de la publicació en el Boletín Oficial del Estado.
4. El termini de presa de possessió serà de tres dies naturals, si no implica canvi de localitat del funcionari; vuit dies naturals si implica canvi de localitat dins de la Comunitat Autònoma i vint dies naturals si implica canvi de Comunitat Autònoma, llevat de la Comunitat Autònoma de Canàries, Comunitat Autònoma de les Illes Balears, Ciutat de Ceuta i Ciutat de Melilla, que serà d'un mes, tant si el lloc de treball a les illes o a les ciutats és el d'origen com si és el de destinació.
El dit termini de presa de possessió començarà a comptar-se a partir de l'endemà del cessament, que haurà d'efectuar-se dins dels tres dies hàbils següents a la publicació de la resolució definitiva del Concurs en el Boletín Oficial del Estado.
5. El còmput dels terminis possessoris s'iniciarà quan finalitzen les vacances, els permisos o llicències que es troben gaudint els funcionaris, llevat que per circumstàncies excepcionals, degudament motivades, se suspenga o revoque el gaudi dels mateixos.
Desena. Caràcter de les destinacions adjudicades
1. Els trasllats que es deriven de la resolució del present concurs tindran la consideració de voluntaris als efectes previstos en el Reial Decret 462/2002, de 24 de maig, sobre indemnitzacions per raó del servei.
2. Els destinacions adjudicades seran irrenunciables.
Onzena. Limitació per a concursar
Aquells funcionaris que obtinguen destinació definitiva en el present Concurs, no podran participar en un altre concurs de trasllats fins que no transcórreguen els terminis establits en l'article 529.3 de la Llei Orgànica 19/2003, de 23 de desembre, que modifica la Llei Orgànica 6/1985, de l'1 de juliol, del Poder Judicial, i article 46.1del Reial Decret 1451/2005, de 7 de desembre.
Dotzena. Recursos
Contra la present Resolució, que posa fi a la via administrativa, podrà interposar-se recurs contenciós administratiu davant dels jutjats contenciosos administratius de València en un termini dos mesos, comptadors des de l'endemà de la seua publicació en el Boletín Oficial del Estado, segons el que disposa l'article 9 de la Llei 29/98, de 13 de juliol, reguladora de la Jurisdicció Contenciosa Administrativa. Tot això sense perjudici de la interposició del recurs potestatiu de reposició davant de la Direcció General de Justícia i Menor, en el termini d'un mes, comptador des de l'endemà de la seua publicació, d'acord amb el que disposen els articles 116 i 117 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
València, 15 de març de 2008.- El director general de Justícia i Menor: Antonio Gastaldi Mateo.